Lectio Divina

*fuq it-tieni qari tal-Ħdud*

VI Ħadd tal-Għid

Sena A

1Pt 3:15-18

Għeżież,

Din is-silta tinsab fit-tieni parti tat-tielet kapitlu tal-Ittra (vv. 13-22), fejn wara li jagħlaq il-parti eżortattiva għas-sottomissjoni «għall-imħabba tal-Mulej» (2:13) tal-Insara miżżewġin u tal-Insara bejniethom, Pietru jindirizza t-tema tat-tbatija nġusta li d-dixxipli tal-Mulej iġarrbu minħabba l-fidi tagħhom. L-awtur jagħmel dan il-passaġġ billi jikkwota parti mis-*S* 34:13-17 fejn l-aħħar vers iservi ta’ daħla għall-argument li jsegwi: «Imma l-Mulej ħarstu fuq dawk li jagħmlu l-ħażen» (v.12b). Min jippersevera fit-tajjeb huwa ħieles minn kull «ħsara» (v.13) - mhux bilfors minn dik fiżika, imma ċertament minn dik morali peress li f’li jagħmel it-tajjeb wieħed jibqa’ ankrat f’Alla li huwa l-għajn ta’ kull ġid. Il-fatt li wieħed jagħmel it-tajjeb ma jipproteġġihx mill-esperjenza tat-tbatija – anzi l-fatt li jemmen jista’ jkun kawża ta’ persekuzzjoni. In-Nisrani għandu jagħraf jgħix din l-esperjenza fid-dawl tar-realtà l-ġdida li fiha ġie riġenerat, u allura jagħraf li huwa biss jekk jibqa’ fit-triq ta’ dak li hu tajjeb li jkun jgħix ta’ iben Alla u jesprimi l-appartenenza tiegħu lilU. Dan iwassal għall-*beatitudni* evanġelika (cfr *Mt* 5:11-12), għal dik il-*qawwa* interjuri li sserraħ fuq il-fedeltà ta’ Alla li għajnejh fuq il-ġusti (cfr v.12a; *Rum* 8:31) u għal dik il-*paċi* tal-qalb ta’ min ma jibżax u ma jitħawwadx quddiem dawk li jaħqruh (cfr *Ġw* 14:1; 16:33).

lill-Mulej Kristu qaddsu f’qalbkom.

Il-vers 15 huwa l-qofol tal-Ittra kollha għax ifisser kif l-għixien tat-«tama ħajja» (cfr 1:3) li n-Nisrani ġie mnissel fiha, li twassal għal stil ta’ ħajja differenti «qalb il-pagani» (cfr 2:12), issir xhieda li kapaċi tkun strument għall-konverżjoni ta’ dak li ma jemmnux. Il-bniedem li jagħraf lil Ġesù ta’ Nażaret bħala «l-Mulej Kristu» li qam mill-imwiet (cfr *Atti* 2:36) huwa konxju mill-identità l-ġdida tiegħu, li ġismu sar «tempju tal-Ispirtu s-Santu» (*1Kor* 6:19) u mis-sehem li għandu fis-saċerdozju waħdieni ta’ Kristu (cfr 2:5.9). Għaldaqstant f’li jgħix fil-ħajja konkreta din in-novità hu jkun qiegħed jagħti qima u jrodd ħajr lil Alla huwa u jqaddes l-isem tiegħu (cfr *Mt* 6:9). Hija qima li toħroġ mill-*qalb* u mhux biss mix-xufftejn: «Għax jekk inti tistqarr b’fommok, “Ġesù hu l-Mulej”, u temmen b’qalbek li Alla qajmu mill-imwiet, inti ssalva. Wieħed jemmen f’qalbu biex ikollu l-ġustizzja u jistqarr b’xufftejh biex ikollu s-salvazzjoni.» (*Rum* 10:9-10). “Aħna msejħin ngħixu l-kontemplazzjoni anki qalb l-azzjoni, u nitqaddsu fit-tħaddim responsabbli u ġeneruż tal-missjoni tagħna” (*Gaudete et exsultate* 26).

Kunu dejjem lesti biex tagħtu tweġiba lil kull min jitlobkom il-għala tat-tama li għandkom. Imma wieġbu bil-ħlewwa u bir-rispett.

Id-dixxiplu għandu jagħmel *apoloġetika* ta’ dak li jemmen mhux tant billi jispjega għalfejn iħaddan it-twemmin Nisrani imma billi bl-għixien tal-ħajja l-ġdida fi Kristu jesprimi dik it-«tama» li ddawwal u tagħti sens lill-ħajja tiegħu. Ġesù huwa *t-tama tal-glorja* tan-Nisrani (cfr *Kol* 1:27) li jħaddanha qalb persuni li m’għandhomx tama ħlief f’din il-ħajja li tintemm (cfr *1Tess* 4:13). Ġaladarba t-tama tiegħu hija Kristu u mhux l-argumenti, l-ideat, il-popolarità jew il-qawwa persważiva tiegħu, in-Nisrani jwieġeb lil min jistaqsih b’atteġġjament ta’ min hu liebes is-sentimenti ta’ Kristu (cfr *Fil* 2:5). Il-«ħlewwa» u r-«rispett» huma kwalitajiet li d-dixxiplu jsib fl-Imgħallem tiegħu li hu «ta’ qalb ħelwa u umli» (*Mt* 11:29). L-għażla tat-triq tal-imħabba għandha dejjem tkun ċara għad-dixxiplu huma x’inhuma ċ-ċirkustanzi – hu għandu jwieġeb huma x'inhuma l-motivazzjonijiet ta’ min jagħmel il-mistoqsija: hijiex kurżità, suspett, stmerrija jew interess ġenwin. Fiċ-ċentru għandu jkun hemm dejjem Kristu, it-tama ħajja tagħna, aktar milli s-simpatiji/antipatiji umani jew l-imħabba lejna nfusna: «La troddux deni b’deni jew tagħjir b’tagħjir; imma għall-kuntrarju, wieġbu bil-barka tagħkom, għax għal dan intom kontu msejħa, biex tkunu werrieta tal-barka ta’ Alla» (3:9; cfr *Rum* 12:14-18; *Ġw* 13:34-35).

Żommu safja l-kuxjenza tagħkom biex, meta jgħidu fuqkom, dawk stess li jkasbru l-imġiba tajba tagħkom fi Kristu jkollhom għalxiex jistħu.

Huwa u jfisser it-tama tiegħu, in-Nisrani m’għandux jitbiegħed hu stess minn din it-tama ħajja li jġorr (u li jwieġeb dwarha). Permezz tal-ilma tal-Magħmudija, li «hi talba lil Alla ħierġa minn kuxjenza safja bis-saħħa tal-qawmien ta’ Ġesù Kristu» (3:21), in-Nisrani għandu jibqa’ fit-triq tal-imħabba. Il-perseveranza fit-tajjeb minkejja l-konsegwenzi negattivi, issir fiha nnifisha *aħbar tajba* u *sinjal kredibbli* tat-tama li jġorr fih in-Nisrani: «Hekk għandu jiddi d-dawl tagħkom quddiem il-bnedmin, biex jaraw l-għemejjel tajba tagħkom u jagħtu glorja lil Missierkom li hu fis-smewwiet» (*Mt* 5:16). Quddiem ambjenti ostili, in-Nisrani għandu għażla bejn li jkun *martri tal-fidi* jew *martri tal-imħabba*: “Il-martri tal-fidi huma ppersegwitati u jinqatlu minn dawk li huma ta’ twemmin ieħor u mill-pagani, għaliex dawn (il-martri) jeħduha kontrihom bl-iebes, minħabba t-tagħlim ħażin tagħhom, u jkissrulhom l-altari. Dawn ibatu, għax jiġu ppersegwitati, “sabiex – jgħidu huma – t-twemmin fieragħ ma jinbitx fl-art ta’ Alla tagħna”, u [jżidu]: “Aqdu biss lill-Mulej Alla li għamel is-sema u l-art u dak kollu li hemm fihom” (cfr *Atti* 14:15)! U minħabba dan iż-żelu għat-tajjeb jieħdu l-mewt, imma dan bla ma jħobbu lil dawk li joqtluhom jew lil dawk li jippersegwitawhom; anzi jinsultawhom, minkejja li qed imutu għal Sidna!... Min-naħa l-oħra, il-martri tal-imħabba huma ppersegwitati u maqtula minn dawk li jimxu skont il-fidi. Dawk li huma ta’ twemmin ieħor, infatti, minħabba l-fatt li dawn jgħallmuhom bl-umiltà, mhux biss ma joqtluhomx, imma jifirħu bihom... Il-martri tal-imħabba, li jixbhu lil Stiefnu u lill-appostli, jgħallmu li l-imħabba ma tħallix lilha nnifisha tinġarr miż-żelu, ma tippersegwitax, ma tobgħodx, ma tinkurlax, imma tassew tħobb lil kull bniedem u tweġġaħ lil kull bniedem. Il-fidi ma tikkmandax lid-dixxipli tagħha biex joqtlu lill-ħżiena!” (*Liber graduum* [sec. IV-V] 30,4).

Jekk din tkun ir-rieda ta’ Alla, aħjar tbati għax tkun għamilt it-tajjeb milli għax tkun għamilt il-ħażin.

Pietru jtenni ħsieb li kien diġà espona meta ndirizza lill-ilsiera Nsara (cfr 2:20). L-għażla mhijiex dik li wieħed ibati jew ma jbatix, imma li jbati frott l-imħabba ta’ Kristu li jagħti mod ġdid kif wieħed jgħix ir-realtà tal-ħajja fuq din l-art. Il-faraġ tan-Nisrani jinsab fil-wegħda tal-Iben li f’għaqda mal-Missier jagħtih «Difensur ieħor biex jibqa’ magħkom għal dejjem, l-Ispirtu tal-verità, li d-dinja ma tistax tirċevih, għax hija la tarah u lanqas tagħrfu» (*Ġw* 14:16-17).

Għax Kristu wkoll miet darba għal dejjem minħabba d-dnubiet; hu li kien ġust, miet għall-inġusti biex iressaqkom lejn Alla; kien mogħti l-mewt fil-ġisem, imma ħa l-ħajja fl-ispirtu.

L-Awtur jagħti pedament għad-diskors tiegħu bir-raba’ (u l-aħħar) Innu Kristoloġiku tal-Ittra (vv.18-22) li jservi wkoll ta’ bażi għad-diskors li jsegwi dwar il-bidla li n-Nisrani għandu jwettaq fil-ħajja tiegħu (4:1-6). Ir-raġuni, is-*sens* tal-ħajja tan-Nisrani jinsab dejjem u f’kollox fi Kristu. X’aktarx din is-sentenza hija formula antika tal-fidi li tistqarr is-salvazzjoni miksuba bil-mewt u l-qawmien ta’ Kristu. Il-*mewt* ta’ Kristu mhijiex frott il-ħażen imma t-tmiem tal-ħażen: it-tbatija tiegħu mhijiex frott sitwazzjoni involontarja maħluqa minn oħrajn imma hija l-mezz meħtieġ li bih ġie megħlub id-dnub (cfr *Lhud* 2:10). Il-mewt ta’ Kristu «darba għal dejjem» għandha qawwa li tħaddan kull żmien u kull bniedem, li tibdel l-ilmijiet tal-qerda f’għejjun tal-grazzja (cfr 3:19; *Ġen* 6:5; *Efes* 1:10; *1Kor* 15:28). Id-dixxiplu għandu jidħol f’din il-loġika tal-ġustizzja tas-Saltna («hu li kien ġust, miet għall-inġusti»), f’għarfien tas-solidarjetà ta’ Kristu li bħala veru bniedem «kien mogħti l-mewt» u li bħala veru Alla «ħa l-ħajja fl-ispirtu». Kemm-il darba hu jagħraf imut għalih innifsu u jilqa’ t-tbatija li tiġi frott l-għaqda tiegħu ma’ Kristu, in-Nisrani jkompli “jirbaħ id-dinja” b’dik is-setgħa qatt mirbuħa li hija l-Imħabba ta’ Alla li jingħata: «Indfinna miegħu fil-mewt permezz tal-magħmudija sabiex kif Kristu kien imqajjem mill-imwiet permezz tal-qawwa glorjuża tal-Missier, hekk aħna ngħixu ħajja ġdida. Jekk aħna sirna ħaġa waħda miegħu f’mewt tixbah lil tiegħu, hekk ningħaqdu miegħu fil-qawmien tiegħu mill-mewt» (*Rum* 6:4-5).

Għar-riflessjoni

• Hu minnu li, fir-relazzjoni tagħna mad-dinja, aħna mistednin nagħtu raġuni għat-tama tagħna, imma mhux bħala għedewwa li jippuntaw subgħajhom u jikkundannaw.  It-twissija hi ċara: «Wieġbu bil-ħlewwa u bir-rispett» (*1Pt* 3:16), u «jekk jista’ jkun, sakemm ikun ġej minnkom, għixu fil-paċi ma’ kulħadd» (*Rum* 12:18).  Ġejna wkoll imwissija nfittxu li nirbħu «l-ħażen bit-tajjeb» (*Rum* 12:21), mingħajr ma negħjew qatt «nagħmlu l-ġid» (*Gal* 6:9) u mingħajr ma nippretendu li nidhru superjuri imma billi nqisu «lill-ieħor aħjar minna» (*Fil* 2:3).  Fil-fatt lill-Appostli tal-Mulej «il-poplu kollu kien iġibhom» (*Atti* 2:47; ara 4:21,33; 5:13).  Jibqa’ ċar li Ġesù Kristu ma jridniex bħal prinċpijiet li jħarsu bi stmerrija, imma bħal irġiel u nisa tal-poplu. *Evangelii gaudium* 271.

• Hu għalhekk li San Pietru jistedinna nqimuh fi qlubna (ara v. 16). Hemm il-Mulej daħal jgħammar fil-waqt tal-Magħmudija tagħna, u minn hemm jissokta jġedded lilna u l-ħajja tagħna, u jimliena bl-imħabba tiegħu u bil-milja tal-Ispirtu tiegħu. Hekk hu allura għaliex l-Appostlu jirrikkmandalna *nagħtu raġuni tat-tama li hemm fina* (ara v. 16): it-tama tagħna mhijiex xi kunċett, mhix sentiment, mhix mowbajl, mhix ġabra ta’ għana! It-tama tagħna hi Persuna, hu l-Mulej Ġesù li aħna nagħrfuh ħaj u preżenti fina u f’ħutna, għax Kristu qam. Il-popli Slavi meta jsellmu lil xulxin, flok jgħidu “l-għodwa t-tajba”, “il-lejl it-tajjeb”, fil-jiem tal-Għid isellmu lil xulxin bit-tislima “Kristu qam!”, “*Christos voskrese*!” jgħidu lil xulxin; u jieħdu gost jgħiduha! U din hi “l-għodwa t-tajba” u “l-lejl it-tajjeb” li jagħtu lil xulxin: “Kristu qam!”. *Udjenza ġenerali* (5 April 2017).